MEDDELELSE FRA KOMMISSIONEN TIL RÅDET OG EUROPA-PARLAMENTET om revision af de finansielle overslag (2001-2006) Finansiering af bistandsprogrammet for de vestlige Balkanlande Omklassificering af bistanden til Cypern og Malta

(forelagt af Kommissionen)

MEDDELELSE FRA KOMMISSIONEN TIL RÅDET OG EUROPA-PARLAMENTET om revision af de finansielle overslag (2001-2006) Finansiering af bistandsprogrammet for de vestlige Balkanlande Omklassificering af bistanden til Cypern og Malta

1. Nye elementer, der skal tages i betragtning efter indgåelsen af den interinstitutionelle aftale (AII) den 6. maj 1999

1.1. Udviklingen i situationen i Balkanlandene

Rammen for de finansielle overslag, som institutionerne blev enige om efter Det Europæiske Råd i Berlin i marts 1999, tager ikke højde for de eventuelle følger for EU-budgettet af de begivenheder, der samtidig fandt sted i Balkanlandene. Imidlertid blev det i en erklæring fra Europa-Parlamentet og Rådet, som blev vedlagt AII, fastslået, at "i betragtning af udviklingen i situationen på Balkan, navnlig i Kosovo, opfordrer budgetmyndighedens to parter Kommissionen til på grundlag af de konstaterede og anslåede behov at forelægge de fornødne budgetmæssige forslag, herunder i givet fald et forslag til revision af de finansielle overslag".

Budgetmyndigheden besluttede den 16. december 1999 at anvende fleksibilitetsinstrumentet med et beløb af 200 mio. EUR for at sikre den nødvendige finansiering i 2000 af bistanden til genopbygning af Kosovo. Ved denne lejlighed bekræftede Kommissionen, at den til april 2000 ville foreslå et bistandsprogram for perioden 2000-2006 for de vestlige Balkanlande, herunder Kosovo, hvis omfang ville medføre, at den ville forelægge et forslag til revision af de finansielle overslag, ledsaget af en programmering for udgiftsområde 4. Europa-Parlamentet og Rådet blev på deres side enige om, at "der skulle etableres et bistandsprogram for de vestlige Balkanlande". De fastslog, at hvis der skulle ydes et beløb, som medførte en betydelig større finansiel indsats end den allerede planlagte, så ville dette medføre en overskridelse af de nuværende lofter for udgiftsområde 4 i de finansielle overslag.

Nærværende meddelelse indeholder Kommissionens forslag til en revision af de finansielle overslag sammen med bistandsprogrammet for genopbygning, udvikling og stabilisering af de vestlige Balkanlande samt en ny programmering for udgiftsområde 4, som forelægges i separate dokumenter.

1.2. Udviklingen i udvidelsesprocessen

De finansielle overslag, der er truffet aftale om som led i AII, omfatter et udgiftsområde 7 vedrørende den førtiltrædelsesstøtte, der ydes til de ti central- og østeuropæiske lande, der ansøger om tiltrædelse.

I overensstemmelse med konklusionerne fra Det Europæiske Råd i Helsingfors i december 1999 vedrørende udviklingen i udvidelsesprocessen har Rådet for nylig, efter forslag fra Kommissionen, vedtaget en ny forordning om bistanden til Cypern og Malta, som i øjeblikket henhører under samarbejdet med tredjelande i Middelhavsområdet (udgiftsområde 4 i de finansielle overslag), med det formål at ændre denne bistand til førtiltrædelsesstøtte.

Under disse omstændigheder ville det være naturligt, af hensyn til sammenhængen inden for den finansielle ramme, at midlerne til førtiltrædelsesstøtte for de pågældende to ansøgerlande figurerer under det tilsvarende udgiftsområde i de finansielle overslag. I forbindelse med debatten om budgettet for 2000 anmodede Europa-Parlamentet ligeledes om en sådan omklassificering.

2. Finansiering af programmet for bistand til genopbygning, udvikling og stabilisering af de vestlige balkanlande ("CARDS-programmet")

2.1. Behov under udgiftsområde 4 i de finansielle overslag

Forslaget til forordning om gennemførelse af dette program findes i dokument KOM(2000) ... endelig udg., som Kommissionen har forelagt.

2.1.1. Indholdet af det foreslåede program

Det foreslåede program vedrører Albanien, Bosnien-Hercegovina, Kroatien, Forbundsrepublikken Jugoslavien (Serbien, Montenegro og Kosovo) og Den Tidligere Jugoslaviske Republik Makedonien. Formålet er at etablere et samlet retsgrundlag for samarbejdet mellem EU og de vestlige Balkanlande og at gennemføre et integreret program for genopbygning og økonomisk udvikling. De enkelte landes deltagelse vil være betinget af overholdelsen af forskellige kriterier vedrørende demokrati, retsprincipper og menneskerettigheder.

Den bistand, der tilbydes, skal hovedsagelig bidrage til udviklingen af stabiliserings- og associeringsprocessen. Der lægges særlig vægt på den regionale dimension af denne bistand, bl.a. med henblik på at støtte EU's rolle i forbindelse med Stabilitetspagten.

De organer, der er oprettet af det internationale samfund med henblik på den civile forvaltning af visse regioner, bl.a. den høje repræsentant i Bosnien og De Forenede Nationers midlertidige mission i Kosovo, vil blive behørigt konsulteret i forbindelse med bistanden til disse områder.

Programmets mere specifikke målsætninger er:

- genopbygning og stabilisering af området

- oprettelse af en institutionel og retlig ramme til støtte for demokrati, retsprincipper, menneskerettigheder og minoriteter

- udvikling og økonomiske reformer med henblik på markedsøkonomi

- udvikling af tættere forbindelser mellem modtagerlandene samt mellem disse lande og EU.

2.1.2. Yderligere midler, der skal forudses

Der er forudset et referencebeløb på op til 5,5 mia. EUR for perioden 2000-2006 til dækning af udgifter under programmet og til makrofinansiel bistand til landene i området. Nedenfor ses en vejledende fordeling af finansieringen:

>TABELPOSITION>

* De faktiske udgifter inden for dette område afholdes over de midler i tabellen, der i øvrigt er forudset til disse modtagerlande.

For 2000 er de 541 mio. forudset i budgettet, inklusive, for Kosovo, en fremførsel på 30 mio. fra 1999 til 2000 og en omfordeling af 40 mio., der skal foretages i løbet af 2000. Dette beløb indbefatter den anvendelse af fleksibilitetsinstrumentet, der er besluttet af budgetmyndigheden.

For 2001 er der under alle omstændigheder forudset 40 mio. til Serbien som støtte til de demokratiske kræfter og til de byer, der er forvaltet af oppositionen. Hvis de politiske betingelser for ydelsen af den øvrige bistand skulle blive opfyldt allerede i år, bør der forudses et yderligere beløb på op til 200 mio.

Ved opstillingen af det foreløbige budgetforslag for 2000 var der allerede programmeret et beløb på 1,85 mia. EUR for perioden 2000-2006 til foranstaltninger til fordel for de vestlige Balkanlande. På baggrund af de beløb, som nu er forudset i budgettet for 2000, er det yderligere finansieringsbehov for 20001 til 2006 i forbindelse med det nye CARDS-program på 3,43 mia. EUR.

2.2. Foreslåede ordninger for den yderligere finansiering

Punkt 19 i AII giver mulighed for at foretage en revision af de finansielle overslag for at kunne tage højde for situationer, der ikke oprindeligt kunne forudses. I henhold til punkt 21 skal institutionerne imidlertid undersøge mulighederne for en omfordeling af udgifterne mellem de programmer, der indgår under det udgiftsområde, der er berørt af revisionen. Formålet er at hente et betydeligt beløb - betydeligt i absolut værdi og i procent af den nye forudsete udgift - inden for det eksisterende loft for udgiftsområdet.

Institutionerne bør desuden undersøge mulighederne for at kompensere for forhøjelsen af loftet for et udgiftsområde gennem nedsættelse af loftet for et andet udgiftsområde.

2.2.1. Mulighederne for omplacering af udgifterne under udgiftsområde 4

Kommissionen har foretaget en ny gennemgang af den programmering, der ligger til grund for finansieringsrammen for Agenda 2000, med det formål dels at finde frem til margener, der ville kunne anvendes til at finansiere nye foranstaltninger for Balkanlandene, dels at fastholde de prioriteter, der er fastsat i forbindelse med EU's politikker over for tredjelande.

Resultaterne af denne undersøgelse er omhandlet i dokument KOM(2000) ...... endelig udg., som Kommissionen ligeledes har forelagt. Det fremgår, at der vil kunne omplaceres et samlet beløb på 1,43 mia. EUR for perioden 2001-2006 til finansiering af CARDS-programmet.

2.2.2. Forhøjelse af lofterne inden for udgiftsområde 4 i forbindelse med CARDS-programmet

På grundlag af denne omprogrammering ville en forhøjelse af lofterne for udgiftsområde 4 på 300 mio. EUR hvert år fra 2001 til 2006 gøre det muligt at dække de yderligere behov til det nye CARDS-program, samtidig med at de nødvendige sikkerhedsmargener blev bevaret.

>TABELPOSITION>

Forhøjelsen af loftet for 2001 tager for Serbiens vedkommende som ovenfor nævnt kun højde for de 40 mio. EUR, der under alle omstændigheder er forudset. Hvis betingelserne for det fulde støttebeløb, som er forudset i CARDS-programmet, skulle blive opfyldt allerede i år, vil der i det omfang, det er nødvendigt, blive gjort brug af den disponible margen under loftet for udgiftsområdet og af fleksibilitetsinstrumentet under de betingelser, der er fastsat i AII.

Fra 2002 og for de følgende år er der ved forhøjelserne af loftet taget højde for samtlige programmerede foranstaltninger til fordel for Serbien. Imidlertid vil disse forhøjelser være "fastfrosne" og ikke kunne anvendes til andre formål, så længe landet ikke opfylder de politiske betingelser for ydelsen af støtten. Kommissionen foreslår, at der medtages en bestemmelse herom i den afgørelse om revision af de finansielle overslag, der skal træffes af budgetmyndigheden.

2.2.3. Forventede besparelser inden for loftet for underområde 1.a "Landbrugsudgifter (ekskl. udvikling af landdistrikter)

Med det formål at bevare det samlede udgiftsloft uændret har Kommissionen undersøgt mulighederne for at kompensere for forhøjelsen af loftet for udgiftsområde 4 gennem en nedsættelse af lofterne for andre udgiftsområder.

Kommissionen mener ikke, at det vil være realistisk at kompensere for forhøjelsen ved at sænke lofterne for andre af udgiftsområderne (eller underområderne) 1.b, 3, 5 eller 6 i de finansielle overslag. Bestemmelserne i AII udelukker sådanne nedsættelser, i forbindelse med en revision af de finansielle overslag, for så vidt angår udgiftsområde 2 og 7.

Derimod viser de senest foreliggende overslag over udgifterne under underområde 1.a., at der for 2001 - med uændret lovgivning og med en streng forvaltning fra Kommissionens side - vil være en uudnyttet margen på ca. 400 mio. EUR. For 2002 skulle de forudsete foranstaltninger vedrørende tilpasning af visse af de fælles markedsordninger, bl.a. for sukker, kunne medføre en tilsvarende margen under dette loft.

Kommissionen foreslår derfor, at loftet for underområde 1.a på 300 mio. EUR bliver sænket for årene 2001 og 2002, hvilket ville efterlade en vis sikkerhedsmargen. Selv om der bør være tilsvarende besparelser for årene 2003-2006, foreslås det ikke at ændre det nuværende loft for underområdet for disse år for ikke at foregribe hverken resultaterne af evalueringen af den rapport, som Kommissionen skal forelægge Rådet i 2002, som fastslået i konklusionerne fra Det Europæiske Råd i Berlin (en rapport om udviklingen i landbrugsudgifterne), eller de forslag, som eventuelt vil være knyttet dertil på baggrund af reformens målsætninger.

2.3. Indvirkningen af udgifterne i de finansielle overslag på de samlede lofter

For 2001 og 2002 vil det samlede loft i de finansielle overslag for bevillinger til forpligtelser ikke blive berørt som følge af udligningen mellem udgiftsområde 4 og 1.a. Det samme gælder det samlede loft for bevillinger til betalinger.

I de følgende år skulle det samlede loft for bevillinger til forpligtelser øges, ligesom loftet for udgiftsområde 4, med 300 mio. om året. Det foreslås imidlertid, at denne forhøjelse ikke tages i betragtning, for så vidt angår de samlede udgifter til forpligtelser, i forbindelse med budgetprocedurerne for de berørte regnskabsår. Under disse omstændigheder vil det samlede loft for bevillingerne til betalinger forblive uændret.

3. Omklassificering, under udgiftsområde 7 i de finansielle overslag, af bistanden til cypern og malta

3.1. Omklassificeringens formål

Formålet med at overføre den pågældende støtte fra udgiftsområde 4 til 7 er, at denne bistand i tabellen over de finansielle overslag skal figurere som førtiltrædelsesstøtte, hvilket er den status den vil få, når retsgrundlaget er blevet fornyet.

Punkt 21 i AII fastslår, at i forbindelse med en revision af de finansielle overslag kan de disponible midler inden for udgiftsområde 1-6 normalt ikke anvendes til udgiftsområde 7. Imidlertid mener Kommissionen ikke, at den foreslåede omfordeling i det foreliggende tilfælde medfører en ændring af midlernes anvendelse. De samme beløb vil blive anvendt til den samme type foranstaltninger til fordel for de samme modtagere. Det drejer sig kun om at overføre budgetposter fra ét udgiftsområde til et andet for at tage højde for støttens nye betegnelse. Kommissionen mener derfor, at det er muligt at foretage denne omklassificering gennem en revision af de finansielle overslag, frem for af rent formelle grunde at anvende en procedure med ændring af AII.

3.2. Fremgangsmåder

3.2.1. Tabellen over de finansielle overslag

På grundlag af de beløb, der allerede er programmeret som støtte til Cypern og Malta, og af de nærmere detaljer i den finansieringsoversigt, der er knyttet til forslaget til det nye retsgrundlag, er den samlede årlige tildeling til disse to lande fastsat til 20 mio. EUR pr. år. I analogi med den ordning, der er fastsat i de finansielle overslag for førtiltrædelsesstøtten til ansøgerlandene i Central- og Østeuropa, skal dette faste beløb tildeles hvert år i perioden 2001-2006, uanset den faktiske tiltrædelsesdato. Overførslen af dette beløb i bevillinger til forpligtelser berører ikke det samlede loft for bevillingerne til betalinger.

For hvert af disse år skulle loftet for udgiftsområde 4 nedsættes med dette beløb. Udgiftsområde 7 "Førtiltrædelsesstøtte" skulle opdeles i to underområder:

- det ene for landene i Central- og Østeuropa, med de beløb, der i øjeblikket figurerer i de finansielle overslag, fordelt på de tre instrumenter, som anvendes for disse lande (SAPARD, ISPA og PHARE)

- det andet for ansøgerlandene i Middelhavsområdet, i øjeblikket omfattende bistanden til Cypern og Malta, med et årligt beløb på 20 mio. EUR, uden anden fordeling, eftersom førtiltrædelsesstøtten til disse lande skulle ydes gennem et enkelt specifikt instrument.

3.2.2. Omformulering af punkt 11 i AII

Punkt 11 i AII fastslår, at den angivne fordeling mellem de tre førtiltrædelsesinstrumenter i udgiftsområde 7 i de finansielle overslag er vejledende og kan ændres ved fælles overenskomst mellem budgetmyndighedens to grene under budgetproceduren. Denne bestemmelse skulle opretholdes, men det skulle præciseres, at den kun finder anvendelse på underområdet vedrørende ansøgerlandene i Central- og Østeuropa.

3.2.3 Den kommende omklassificering, under udgiftsområde 7 i de finansielle overslag, af bistanden til Tyrkiet

Når retsgrundlaget er vedtaget, har Kommissionen ligeledes til hensigt at foreslå, at bistanden til Tyrkiet under udgiftsområde 4 overføres til udgiftsområde 7. Til forberedelse af dette vil der i det foreløbige budgetforslag for 2001 blive indsat en budgetpost med et p.m. under udgiftsområde 7 for førtiltrædelsesstøtten til Tyrkiet. Den faktiske overførsel af de tilsvarende bevillinger fra udgiftsområde 4 til udgiftsområde 7 vil dog først blive foretaget senere.

4. Samlet oversigt over den foreslåede revision af de finansielle overslag

Nedenstående tabel opsummerer den foreslåede revision af lofterne for de finansielle overslag. Beløbene er udtryk i nominel værdi.

For at den formelle beslutning om revision af de finansielle overslag kan være sammenhængende med og neutral i forhold til de tekniske justeringer, der allerede er foretaget for 2001, eller som vil blive foretaget for de følgende år, bør den være i overensstemmelse med den grundtabel, der er vedtaget i forbindelse med AII, og som er udtrykt i faste 1999-priser. Omregningen af de nominelle beløb til deres værdi i 1999-priser er beregnet på grundlag af følgende deflatorer:

- for beløb vedrørende 2001: den forudfastsatte sats på 2% pr. år, som finder anvendelse på udgiftsområde 1 (dvs. 4,04% over de to år); den deflator, der faktisk har været anvendt ved den tekniske justering for 2001 for beløb under de øvrige berørte udgiftsområder (område 4 og 7), dvs. 3,84% over de to år

- for beløb vedrørende 2002-2006: den anvendte deflator for 2002 er 2% pr. år for alle udgiftsområder, i overensstemmelse med den generelle hypotese, der anvendes til opstilling af de finansielle overslag, og med den faste inflationssats, der anvendes for lofterne for udgiftsområde 1.

Ændringer af lofterne i de finansielle overslag (løbende priser)

>TABELPOSITION>